三衢道中感懷寄龐幾先
作者：陳淵
朝代：宋

paragraphs: 霜風卷地號，達曉不成雨。
游雲乍蔽虧，朝日翳復吐。
衢梁三日行，去往迷處所。
茅簷得小休，蔬飯不能舉。
所嗟兵火餘，白骨莾無主。
鄰邦歲又惡，賈飯逐婺女。
遏糴彼何忍，楚越視心膂。
况欲賊取之，不救溝壑苦。
生逢堯舜代，短袖不容舞。
空餘衛物心，持此欲誰語。
故人幕中傑，籌畫多所補。
朝譽競推先，丘壑終自許。
平生陳琳檄，解使頭風愈。
容我七子間，泛愛果輕與。
此生聽造物，未能狙公芧。
牧羊或可息，抱關亦易處。
要以一溉勤，聊潤漢陰圃。